**ПРОЕКТ „СЦЕНА ПОД НЕБЕТО“**

*Автори: Десислава Тодорова Тодорова, 12.А клас и Мария Георгиева., 9.А клас*

*СУ „Георги Брегов“ гр. Пазарджик, гр. Пазарджик, ул. „Георги Бенковски“ № 20*

*Имейл адрес на училището:* *info-1305338@edu.mon.bg*

*Ръководители: Светлана Еленкина и Илия Михайлов*

СУ „Георги Брегов“, гр. Пазарджик, е училище с утвърдени традиции в областта на образованието и изкуствата. Със своите 23 паралелки, училището предоставя качествено общообразователно, профилирано и професионално обучение на ученици от I до XII клас. В гимназиален етап се предлага обучение в профили „Изобразително изкуство“ и „Музика“, както и професионална паралелка, специалност „Рекламна графика“, професия „Дизайнер“, което дава на учениците възможността да се развиват както в художествени, така и в музикални дисциплини. Училището осигурява разширена подготовка по музика за учениците от V до VII клас и I-II гимназиален етап, в която учебните часове се провеждат индивидуално.

Въпреки художествената и образователната атмосфера, едно от основните предизвикателства, пред които се изправяме, е ежедневното натрупване на отпадъци в училището. Пластмасови бутилки, хартия, метални опаковки и други материали често запълват кошчетата в класните стаи и накрая се оказват на сметището. Това не само замърсява природата, но и възпитава консуматорско отношение сред учениците. Обсъдихме как бихме могли да извлечем полза от тях, да опазим природата и да създадем нещо красиво, практично и удобно за всички в училище. И какво е то?

Ние сме училище по изкуствата. Ежемесечно организираме концерти и изложби. Залите и стаите не винаги побират гостите, които каним и които биха искали да се насладят на нашите произведения на изкуството, на нашите звънки песни. Колко хубаво би било да се събираме на открито и да създадем едно кътче от двора, представляващо зелена изложбена зала и цветна сцена под небето! Така се зароди идеята за проекта „Сцена под небето“, който не само ще насърчи опазването на околната среда в нашето училище, но и ще превърне двора в привлекателно и устойчиво място за провеждане на културни събития на открито. Ще способства за насърчаване на екологично съзнание, информираност, адаптиране, устойчив начин на живот сред ученици, учители и по-широката общност.

 **Основни цели на проекта:**

***Създаване на система за разделно събиране на отпадъци:*** Идеята е да инсталираме контейнери за разделно събиране на отпадъци в двора и на всеки етаж в училището. Това ще помогне на учениците и учителите да осъзнаят важността на рециклирането и да се ангажират с процеса по опазване на околната среда.

***Преобразяване на училищния двор в зелено пространство:*** Със средствата, получени от рециклирането, ще закупим цветя, семена и материали за облагородяване на двора. Ще създадем открита сцена и изложбено пространство, където учениците ще могат да представят своите творби, концерти и изложби под открито небе.

***Насърчаване на екологичната култура:*** Проектът има за цел да промени мисленето на учениците и да ги направи по-отговорни към природата. Ще формираме трайни навици за разделно събиране на отпадъци и грижа за околната среда, като по този начин ще създадем устойчива училищна култура.

***Развитие на практически умения:*** Проектът ще помогне на учениците да развият умения за планиране, организиране, вземане на решения и работа в екип. Те ще придобият практически опит в реални условия, като участват в организирането на събития и творчески инициативи в училището.

**Описание на дейностите:**

***Разделно събиране на отпадъци:*** Потърсихме информация от различни източници за фирми, които събират и преработват отпадъци. Спряхме се на фирмата „Екоинвест“ ЕООД неслучайно. Те са експерти в управлението на отпадъци. Освен това са в нашия град. Открихме точно служителя, който се занимава конкретно с разделното събиране на отпадъците в града и тяхното извозване. Предложихме му да ни предоставят **три големи контейнера** в различни цветове (**за пластмаса, хартия и метал**) и да ги поставим в двора на училището. В тях ще събираме отпадъците от консумираните води, закуски, кафета, безалкохолни, сандвичи и др. В училище има много и хартиени отпадъци. Ще засечем времето, за което се пълнят големите контейнери в двора. В определен ден ще идват хора от фирмата и ще извозват отпадъците до производствената база. На всеки етаж в училище ще има още контейнери, но с по-малък размер. Ще закупим преса за смачкване на алуминиеви кенчета.

***Създаване на кът за творчество:*** Средствата от рециклирането ще се използват за закупуване на цветя, луковици, храсти и декоративни материали за двора. Ще проектираме зелено пространство с пейки от стари автомобилни гуми, които ще боядисаме и украсим с цветни възглавници. Ще създадем пътеки от рисувани камъчета и ще украсяваме сивите кашпи с мозайки. Това ще бъде място за творчество, за съзидание и за мечти. Всички имаме нужда от красота!

***Изграждане на сцена под небето:*** На определено място в двора ще изградим сцена за музикални и художествени изпълнения. Между дърветата ще окачим изложба с творби на учениците, закачени на невидими линии от въженца. Оградата на училището ще бъде украсена с рисунки и цветни саксии, създавайки усещане за красота и творчество. Допълнително ще организираме кулинарни базари и със събраните средства ще набавяме още растителни видове и необходими съоръжения за нашата сцена под небето.

***Включване на учители и родители в реализацията на проекта:*** Важна част от проекта е включването на учителите и родителите. Те ще помагат в изграждането и поддържането на „сцената под небето“, като всеки нов випуск ще има възможността да поеме грижата за зеленото пространство. Това ще създаде приемственост и ще обедини училищната общност. Училищното радио „Чиксалън“ ще разпространи широко реализираните дейности.

**Очаквани ползи от проекта:**

***Повишаване на екологичната осведоменост и култура:*** Ще научим колко е важно да разделяме отпадъците и да се грижим за природата. Ще формираме навици за рециклиране и опазване на околната среда, които ще ни помагат не само в училище, но и в бъдеще.

***Придобиване на практически умения:*** Участвайки в проекта, ще придобием ценни умения за организиране на събития, планиране и вземане на решения. Ще научим как да работим заедно в екип, което ще ни бъде полезно в училище и в живота извън него.

***Развитие на критично мислене и гражданска активност:*** Проектът ще ни помогне да осъзнаем как действията на хората влияят на природата. Ще мислим критично за това как можем да допринесем за по-устойчиво развитие на училището и нашия град, като бъдем по-активни граждани.

**Усъвършенстване на социални умения:** Работейки заедно с нашите съученици, учители и родители, ще развием толерантност, ще подобрим уменията си за сътрудничество и ще се научим да споделяме отговорността за общите ни цели. Това ще ни обедини и ще ни направи по-сплотена общност.

Проектът „Сцена под небето“ не само ще преобрази училищния двор в красиво и зелено пространство, но и ще вдъхнови учениците да се грижат за природата и да мислят критично за своето въздействие върху околната среда. Чрез разделното събиране на отпадъци и творческите инициативи в двора, ние ще създадем едно по-зелено, красиво и вдъхновяващо училище, което ще ни обедини и ще ни научи на важността на екологичната култура. Реализацията на проекта и всички последващи дейности ще способстват за изграждането на общо разбиране относно устойчивостта и придобиване на множество компетентности. Резултатите от реализираните дейностите по проекта ще се имплементират и в семействата на учениците. Разпространението им ще доведе и до знанието на по-широката общественост. **ЗАЕДНО МОЖЕМ ПОВЕЧЕ! В ЕДИНСТВО ЗА КЛИМАТА!**